ការសម្ភាសន៍របស់បងស្រី ស៊ឹម ស្រេង

ធ្វើឡើងនៅភូមិក្បាលអូរ ឃុំដំរិល ស្រុកអូររាំងឪ ខេត្តត្បូងឃ្មុំ

ធ្វើឡើងនៅថ្ងៃទី២៩ ខែ០៦ ឆ្នាំ២០១៨

ក៖ អ្នកសំភាសន៍ឈ្មោះ គង់ ចាន់ណាក់ ខ៖ អ្នកដែលត្រូវបានគេសំភាសន៍ឈ្មោះ ស៊ឹម ស្រេង

ការសម្ភាសន៍ជីវប្រវត្តិសង្ខេបរបស់ឈ្មោះ ស៊ឹម ស្រេង

ក៖ អញ្ចឹងដំបូងជំរាប់សួរបងស្រី ខ្ញុំឈ្មោះ គង់ ចាន់ណាក់ ហើយខ្ញុំមកពីគម្រោងជីវប្រវត្តិផ្ទាល់ខ្លួន របស់ប្រជាជនកម្ពុជា ដែលគម្រោងនឹងធ្វើឡើងដោយសាកលវិទ្យាល័យមួយនៅសហរដ្ឋអាមេរិច ដែលមានឈ្មោះថា សាកលវិទ្យាល័យ ប៊ី វ៉ាយ យ៉ូ ដោយសារតែសាកលវិទ្យាល័យមានគោល បំណង់ចង់ជួយថែរក្សាពីប្រវត្តិរបស់ជីដូនជីតា​ និងឪពុកម្តាយ ដើម្បីទុកអោយកូនចៅជំនាន់ក្រោយ របស់យើងគាត់អាចរៀនហើយស្គាល់ពីប្រវត្តិរបស់ជីដូនជីតានឹងឪពុកម្តាយ។​ ហើយសំរាប់ ការសម្ភាសន៍យើងធ្វើនៅភូមិក្បាលអូរ ឃុំដំរិល ស្រុកអូររាំងឪ ខេត្តត្បូងឃ្មុំ ហើយយើងធ្វើការសម្ភាសន៍នឹងនៅថ្ងៃទី២៩ ខែ០៦ ឆ្នាំ២០១៨។ ហើយសំរាប់ការសម្ភាសន៍នឹងយើងនឹងថតជា សំលេងហើយនឹងថតជារូបភាពដើម្បីយើងផ្ញើរកាន់សាកលវិទ្យាល័យដើម្បីយើងអាចអោយ សាកលវិទ្យាល័យដាក់នៅលើវេបសាយរបស់សាកលវិទ្យាល័យ។​ ហើយអញ្ចឹង តើបងស្រីយល់ ព្រមអោយយើងសំលេងហើយនឹងរូបថតរបស់បងស្រីដាក់នៅលើវេបសាយរបស់សាកលវិទ្យាល័យ ទេ បងស្រី?

ខ៖ យល់ព្រមតើ។

ក៖ អញ្ចឹងអរគុណច្រើនសំរាប់បងស្រីដែលបានអនុញ្ញាតិអោយយើងយករូបភាពហើយនឹងសំលេង របស់បងស្រីដាក់នៅលើវេបសាយរបស់សាកលវិទ្យាល័យ។ ហើយអញ្ចឹង ជាដំបូងសុំសួរបងស្រីថា តើបងស្រីមានឈ្មោះអ្វីដែរ បងស្រី?

ខ៖ ខ្ញុំឈ្មោះ ស៊ឹម ស្រេង។

ក៖ ស៊ឹម ស្រេង! ហើយអញ្ចឹង តើបងស្រីមានឈ្មោះហៅក្រៅទេ​ បងស្រី?

ខ៖ អត់មានទេ។

ក៖ អត់មានទេ​ បងស្រី! មានតែឈ្មោះមួយនឹងទេ។ ហើយអញ្ចឹង កាលនៅក្មេងៗ តើគេហៅឈ្មោះបងស្រីថាម៉េចដែរ បងស្រី?

ខ៖ ឈ្មោះ ស្រេង ដដែលនឹង។

ក៖ ឈ្មោះ ស្រេង ដដែលនឹងបងស្រី។ ហើយអញ្ចឹង សំរាប់សព្វថ្ងៃនេះ តើបងស្រីមានអាយុប៉ុន្មានឆ្នាំហើយ បងស្រី?

ខ៖ សព្វថ្ងៃនេះខ្ញុំមានអាយុសាមជាងហើយ។

ក៖ ហើយអញ្ចឹង តើបងស្រីមានអាយុសាមប៉ុន្មានហើយ បងស្រី?

ខ៖ ខ្ញុំកើតឆ្នាំវក អាយុសាមសិបប្រាំបួនឆ្នាំហើយ។

ក៖ អាយុសាមសិបប្រាំបួនឆ្នាំ។ ហើយអញ្ចឹង បងស្រីចាំទេថា​ តើបងស្រីបានកើតនៅក្នុងឆ្នាំណាទេ បងស្រី?

ខ៖ អត់បានដឹងផង អត់ចាំទេ។

ក៖ អញ្ចឹងបងស្រីអាយុសាមសិបប្រាំបួនឆ្នាំ អញ្ចឹងមានន័យថាបងស្រីបានកើតនៅឆ្នាំមួយពាន់ប្រាំបួនរយចិតសិបប្រាំបួន។ ហើយអញ្ចឹង សំរាប់បងស្រីកើតនៅក្នុងឆ្នាំខ្មែរឆ្នាំអីគេម៉េច បងស្រីកើតឆ្នាំវកមែនទេ បងស្រី?

ខ៖ ចា៎! ខ្ញុំកើតឆ្នាំវក។ ហើយអញ្ចឹង សំរាប់បងស្រី តើបងស្រីបានកើតនៅកន្លែងណាដែរ បងស្រី?

ខ៖ ខ្ញុំកើតនៅភូមិក្រពើសារ ស្រុកអូររាំងឪ ខេត្តត្បួងឃ្មុំនឹង។

ក៖ ហើយនៅក្នុងឃុំអីគេដែរ បងស្រី?

ខ៖ នៅក្នុងឃុំដំរិល។

ក៖ ឃុំដំរិល តែភូមិក្រពើសារ។ ហើយអញ្ចឹងសំរាប់បងស្រី តើបងស្រីមានបងប្អូនចំនួនប៉ុន្មាននាក់ដែរ បងស្រី?

ខ៖ ខ្ញុំមានបងប្អូនប្រាំបីនាក់ទាំងខ្ញុំ។

ក៖ អូ! មានបងប្អូនចំនួនប្រាំបីនាក់ទាំងបងស្រីដែរ។ ហើយអញ្ចឹង តើបងស្រីជាកូនទីប៉ុន្មានដែរនៅក្នុងក្រុមគ្រួសាររបស់បងស្រី?

ខ៖ ខ្ញុំជាកូនពៅ កូនទីប្រាំបី។

ក៖ ហើយអញ្ចឹង តើបងស្រីមានបងប្អូនប្រុសប៉ុន្មាននាក់ ហើយបងប្អូនស្រីប៉ុន្មាននាក់ដែរ បងស្រី?

ខ៖ ខ្ញុំមានបងប្អូនប្រុសប្រាំនាក់ ហើយនឹងស្រីបីនាក់។

ក៖ ហើយអញ្ចឹង តើបងស្រីអាចជួយរាប់ឈ្មោះបងប្អូនទាំងប្រាំបីនាក់របស់បងស្រីបានទេ បងស្រី?

ខ៖ ទីមួយឈ្មោះសៀត ហើយទីពីរឈ្មោះណឿន ហើយទីបីឈ្មោះប្រុញ ហើយទីបួនឈ្មោះអាក ហើយទីប្រាំឈ្មោះធឿន ហើយទីប្រាំមួយឈ្មោះសុខ ហើយទីប្រាំពីរឈ្មោះអ៊ីម ហើយទីប្រាំបីខ្ញុំ។

ក៖ ហើយអញ្ចឹង កាលនៅក្មេងៗ តើបងស្រីចូលចិត្តធ្វើអ្វីខ្លះជាមួយបងប្អូនទាំងអស់របស់បងស្រី?

ខ៖ កាលពីដើមឡើងនឹងមិនដឹងធ្វើអីៗទេ ដឹងតែពីរត់លេងតែម្តង។

ក៖ រត់លេងជាមួយគ្នា! ហើយអញ្ចឹង មានធ្លាប់ធ្វើស្រែជាមួយគ្នាទេ បងស្រី?

ខ៖ កាលជំនាន់នឹងគេធ្វើស្រែតែខ្ញុំមិនដែលបានទៅទេ នៅតែផ្ទះ យំតែទារលុយចាយ នឹងបាយ ហូប។

ក៖ តែធ្លាប់រត់លេងជាមួយបងប្អូនរបស់បងស្រី។ ហើយអញ្ចឹងសំរាប់សព្វថ្ងៃនេះ តើបងប្អូនរបស់បងស្រីទាំងអស់ពួកគាត់រស់នៅកន្លែងណាដែរ បងស្រី?

ខ៖ ពួកគាត់រស់នៅស្រុកភូមិនឹងទាំងអស់គ្នាតើ តែនៅឆ្ងាយមួយនៅព្រៃនគរ។

ក៖ អូ! នៅព្រៃនគរ ប្រទេសវៀតណាម ឬបងស្រី?

ខ៖ អត់ទេ ព្រៃនគរ នៅអង្គរក្នុងអង្គរក្រៅ។

ក៖ អូ! ព្រៃនគរ នៅអង្គរក្នុងអង្គរក្រៅ ខ្ញុំស្មានតែព្រៃនគរ នៅប្រទេសវៀតណាម។ ហើយអញ្ចឹង សំរាប់សព្វថ្ងៃនេះបងប្អូនរបស់បងស្រីទាំងអស់ តើពួកគាត់ធ្វើការងារអ្វីដែរ បងស្រី?

ខ៖ ពួកគាត់រកស៊ីខាងស៊ីឈ្នួលគេ ជំរះដាំដកដំឡូង ជំរះស្មៅ បាញ់ថ្នាំ មួយក្រុមគ្រួសារខ្ញុំប្រាំបីនាក់នឹងស៊ីឈ្នួលគេទាំងអស់នឹង អត់មានមុខរបរខ្លួនឯងផ្ទាល់ទេ។

ក៖ ហើយអញ្ចឹង តើមានធ្វើស្រែចំការទេ បងស្រី?

ខ៖ និយាយរួមទៅធ្វើតែបងខ្ញុំមួយនៅព្រៃនគរ គាត់ធ្វើតែមួយហូបគាត់នឹង។

ក៖ ហើយក្រៅពីនឹង សុទ្ធតែស៊ីឈ្នួលគេទាំងអស់។

ខ៖ ស៊ីឈ្នួលគេទាំងអស់ អត់មានដីស្រែ។

ក៖​ ហើយអញ្ចឹងសំរាប់ម្តាយរបស់បងស្រី តើគាត់មានឈ្មោះអ្វីដែរ បងស្រី?

ខ៖ ម្តាយរបស់ខ្ញុំគាត់ឈ្មោះ ទេស យ៉ែ។

ក៖ ម្តាយរបស់បងស្រីគាត់ឈ្មោះ ទេស យ៉ែ។ ហើយអញ្ចឹងសំរាប់សព្វថ្ងៃនេះ តើគាត់មានអាយុប៉ុន្មានឆ្នាំហើយ បងស្រី?

ខ៖ សព្វថ្ងៃនេះគាត់ស្លាប់បាត់ហើយ គាត់បានស្លាប់ពេលគាត់មានអាយុប៉ែតសិបបីឆ្នាំ។

ក៖ អូ! ម្តាយរបស់បងស្រីគាត់ស្លាប់បាត់ហើយ គាត់ស្លាប់ពេលគាត់មានអាយុប៉ែតសិបបីឆ្នាំ។ ហើយអញ្ចឹង តើម្តាយរបស់បងស្រីគាត់បានកើតនៅពេលណា បងស្រីដឹងទេ?

ខ៖​ ខ្ញុំអត់បានដឹងទេ។

ក៖ ហើយអញ្ចឹង តើម្តាយរបស់បងស្រីគាត់បានកើតនៅកន្លែងណាដែរ បងស្រី?

ខ៖ ស្រុកកំណើតម្តាយរបស់ខ្ញុំនៅនឹង ភូមិក្រពើសារ។

ក៖ ហើយអញ្ចឹង សំរាប់ម្តាយរបស់បងស្រី តើគាត់បានកើតនៅក្នុងឆ្នាំខ្មែរឆ្នាំអីដែរ បងស្រី?

ខ៖ ខ្ញុំអត់បានដឹងទេ និយាយរួមមកពេលកើតមកឃើញតែម្តាយហើយនឹងឪពុកតែម្តង។

ក៖ ហើយអញ្ចឹង សំរាប់ម្តាយរបស់បងស្រី តើគាត់បានស្លាប់ពេលណា បងស្រីដឹងទេ?

ខ៖ ម្តាយរបស់ខ្ញុំគាត់បានស្លាប់ឆ្នាំពីរពាន់ដប់ប្រាំពីរ ខែដប់ពីរ ថ្ងៃទីប្រាំបួន គាត់ទើបនឹងស្លាប់នឹង។

ក៖ អូ! គាត់ទើបតែស្លាប់ដែរ។ ហើយអញ្ចឹង ពេលដែលម្តាយរបស់បងស្រីគាត់ស្លាប់នឹង តើគាត់មានអាយុប៉ុន្មានឆ្នាំហើយ បងស្រី?

ខ៖ ម្តាយរបស់ខ្ញុំពេលគាត់ស្លាប់គាត់មានអាយុប៉ែតសិបបីឆ្នាំ។

ក៖ ហើយអញ្ចឹង សំរាប់ពេលដែលម្តាយរបស់បងស្រីគាត់នៅរស់ តើគាត់រកស៊ីអ្វីដែរ បងស្រី?

ខ៖ ម្តាយរបស់ខ្ញុំគាត់រកស៊ីតែនឹងទូលត្រីឆ្អើរដើរលក់សព្វទិសតំបន់ខាងព្រៃនគរ ឈូកសរ រូលដូនតី គាត់ចិញ្ចឹមកូនសព្វកាលពីជំនាន់នឹង។

ក៖ ហើយអញ្ចឹង តើម្តាយរបស់បងស្រីគាត់មានចរិតដូចម្តេចដែរ បងស្រី?

ខ៖ ម្តាយរបស់ខ្ញុំគាត់មានចរិតស្លូតបូត គាត់ដឹងតែទៅរកស៊ីយកមកអោយកូនចៅហូប ហើយគាត់មិនដែលចេះជេរប្រចោលកូនចៅណាទេ ចំណែកអ្នកជិតខាងក៏មិនដែលបានឈ្លោះគ្នាជាមួយអ្នកជិតខាងដែរ។

ក៖ ហើយអញ្ចឹង សំរាប់ឪពុករបស់បងស្រី តើគាត់មានឈ្មោះអ្វីដែរ បងស្រី?

ខ៖ ឪពុករបស់ខ្ញុំគាត់ឈ្មោះ ជា ស៊ឹម។​

ក៖ ឪពុកបងស្រីគាត់ឈ្មោះ ជា ស៊ឹម! ហើយអញ្ចឹង សព្វថ្ងៃនេះឪពុករបស់បងស្រីគាត់មានអាយុប៉ុន្មានឆ្នាំហើយ បងស្រី?

ខ៖ គាត់ស្លាប់បាត់ហើយ គាត់ស្លាប់ដប់ឆ្នាំហើយ។

ក៖ ហើយអញ្ចឹងសំរាប់ឪពុករបស់បងស្រីនឹង តើគាត់មានស្រុកកំណើតនៅកន្លែងណាដែរ បងស្រី?

ខ៖ ឪពុករបស់ខ្ញុំគាត់មានស្រុកកំណើតនៅភូមិក្រពើសារដូចគ្នា។

ក៖ អូ! គាត់មានស្រុកកំណើតនៅភូមិក្រពើសារដូចម្តាយរបស់បងស្រីដែរ។ ហើយអញ្ចឹងសំរាប់ឪពុករបស់បងស្រី តើគាត់បានកើតនៅពេលណា បងស្រីមាននៅចាំទេ?

ខ៖ ខ្ញុំអត់បានដឹងផង។

ក៖ ហើយអញ្ចឹង សំរាប់ឪពុករបស់បងស្រី តើគាត់កើតនៅក្នុងឆ្នាំខ្មែរយើងឆ្នាំអី បងស្រីមាននៅចាំទេ?

ខ៖ ខ្ញុំអត់បានចាំទេ។

ក៖ ហើយអញ្ចឹង​ សំរាប់ឪពុករបស់ស្រីនៅពេលដែលគាត់បានស្លាប់នឹង តើគាត់មានអាយុប៉ុន្មានឆ្នាំហើយ បងស្រី?

ខ៖ ឪពុករបស់ខ្ញុំពេលគាត់ស្លាប់គាត់មានអាយុហុកសិបឆ្នាំ។

ក៖ ហើយអញ្ចឹង តើឪពុករបស់បងស្រីគាត់បានស្លាប់ដោយសារមូលហេតុអ្វីដែរ បងស្រី?

ខ៖ ឪពុករបស់ខ្ញុំគាត់ស្លាប់ដោយជម្ងឺគាត់ឡើងឈាម ស្វិតដៃស្វិតជើង គាត់ដើរអត់រួចរយៈពេលប្រាំ ប្រាំមួយឆ្នាំ ខ្ញុំបញ្ចុកបាយទៅ លើកអាចម៌ លើកនោមទៅ កាលនឹងអត់ធូរធារដូចរាល់ថ្ងៃនឹងទេ ទៅស្ទូង ទៅដកនឹង លក់វេរ យកមកហូបចុកទៅ ហើយស្អែកទៅទៀត ជួនកាលយកអង្ករគេហូបសិន​ ដូចថាស្រូវមួយថាំងថ្លៃស្មើប្រាំវេរ ហូបស្រូវនឹងអស់សងវេរទៅអោយគេ ទៅយករបស់គេមកផ្សេងទៀត​ នឹងសំរាប់ខ្ញុំដែលទាន់ពីម្តាយឪពុករបស់ខ្ញុំ។

ក៖ ហើយអញ្ចឹង សំរាប់ឪពុករបស់បងស្រីគាត់បានស្លាប់នៅកន្លែងណាដែរ​ បងស្រី?

ខ៖ ឪពុករបស់ខ្ញុំគាត់ស្លាប់នៅផ្ទះនៅភូមិក្រពើសារ។

ក៖ អូ! គាត់ស្លាប់នៅនឹងផ្ទះនៅភូមិក្រពើសារ។​ ហើយអញ្ចឹង កាលដែលឪពុករបស់បងស្រីនៅរស់ តើគាត់រកស៊ីអីចិញ្ចឹមជីវិតដែរ បងស្រី?

ខ៖ ឪពុករបស់ខ្ញុំគាត់អត់មានរកស៊ីអីទេ គាត់ដូរតែគោដូរក្របី ជួនកាលគាត់នៅដេកនឹងគេរាប់យប់ មើលគេលេងល្បែងនឹងទៅ មិនដែលមកជួយម៉ែរបស់ខ្ញុំទេ ការងារគាត់អត់ដែលមានទេឪពុកខ្ញុំ។

ក៖ ហើយអញ្ចឹងសំរាប់ឪពុករបស់បងស្រី តើគាត់ជាមនុស្សបែបណាដែរ សំរាប់ចរិតរបស់គាត់?

ខ៖ ចរិតរបស់ឪពុករបស់ខ្ញុំអ្នកស្រុកអ្នកភូមិចូលចិត្ត ចរិតរបស់គាត់មិនកាចមិនអី ហើយចូលចិត្តយល់ញាតិអ្នកជិតខាង ការងារអ្នកជិតខាងពេលមានរវល់អីណ រកគាត់ទៅដាំទៅស្លរទៅ ធ្វើនេះធ្វើនោះទៅ កាប់គោ កាប់ក្របីអញ្ចឹងទៅ តែបើថាជេរអ្នកជិតខាង ហើយរករឿងគេមិនដែលមានទេ។

ក៖ ហើយអញ្ចឹង សំរាប់បងស្រី តើបងស្រីធ្លាប់មានអនុស្សាវរីយ៍អីល្អៗជាមួយឪពុកម្តាយទេ បងស្រី?

ខ៖ ធ្លាប់មានតើ ដូចជាពេលយើងមានលុយមានកាកអី សួរគាត់ចង់ហូបអី គាត់ចង់ហូបអីគាត់ប្រាប់ ពុកចង់ហូបនេះ ហូបនោះ ទៅទិញមកអោយគាត់ហូបទៅ លក្ខណៈគ្រួសារដូចថា ពេលយើងមានលុយច្រើនយើងទិញច្រើន ពេលយើងមានលុយតិចយើងទិញតិច។

ក៖ ហើយអញ្ចឹង សំរាប់ឪពុកម្តាយរបស់បងស្រី តើពួកគាត់ធ្លាប់ប្រាប់ពីជីវិតរបស់គាត់​ កាលគាត់នៅក្មេងៗដល់បងស្រីទេ?

ខ៖ គាត់ធ្លាប់ប្រាបតើ គាត់ថាគាត់យ៉ាប់ជាងគេនៅក្នុងចំណោមអ្នករស់នៅខាងកើតវត្ត គាត់ពិបាកជាងគេ គាត់ក្រជាងគេ ស្អីក៏គាត់គ្មាន​ផង គាត់មិនដែលមានផ្ទះទេ គាត់បានស្លាប់នៅនឹងផ្ទះទាម តូច។

ក៖ ហើយអញ្ចឹងសំរាប់បងស្រី តើបងស្រីមាននៅចាំឈ្មោះជីដូនជីតាខាងម្តាយរបស់បងស្រីទេ?

ខ៖ ជីដូនជីតាខាងម្តាយរបស់ខ្ញុំគាត់ឈ្មោះ យាយ គឹម តា ទេស។

ក៖ តា ទេស យាយ គឹម! ហើយអញ្ចឹង តើជីដូនជីតាខាងម្តាយរបស់បងស្រីគាត់បានកើតនៅពេលណា បងស្រីមាននៅចាំទេ?

ខ៖ អត់ចាំទេ។

ក៖ អត់ចាំទេ បងស្រី! ហើយអញ្ចឹង សំរាប់ជីដូនជីតាខាងម្តាយរបស់បងស្រី តើពួកគាត់មានស្រុកកំណើតនៅកន្លែងណាដែរ បងស្រី?

ខ៖ ពួកគាត់កើតនៅភូមិក្រពើសារ។

ក៖ អូ! គាត់កើតនៅភូមិក្រពើសារដូចគ្នា។ ហើយអញ្ចឹងសំរាប់ជីដូនជីតាខាងម្តាយរបស់បងស្រីនឹង តើពួកគាត់បានស្លាប់នៅពេលណា បងស្រីមាននៅចាំទេ?

ខ៖ ពួកគាត់បានស្លាប់នៅក្នុងជំនាន់ពលពត។

ក៖ អូ! ពួកគាត់បានស្លាប់ក្នុងជំនាន់ពលពត! ហើយពេលជំនាន់ពលពតនឹង តើជីដូនជីតាខាងម្តាយរបស់បងស្រីពួកគាត់បានស្លាប់នៅកន្លែងណាដែរ បងស្រី?

ខ៖ ខ្ញុំលឺម្តាយរបស់ខ្ញុំប្រាប់ថា ពួកគាត់ស្លាប់នៅនឹងព្រៃពេលគេយកទៅវាយចោលនឹង។

ក៖ អូ! គេបានយកគាត់ទៅវាយចោលទាំងពីរនាក់តែម្តង?

ខ៖ ចា៎!

ក៖ ហើយអញ្ចឹង តើបងស្រីធ្លាប់បានរស់នៅជាមួយជីដូនជីតាខាងម្តាយរបស់បងស្រីខ្លះទេ?

ខ៖ អត់ដែលបានទេ មិនដែលបានឃើញមុខពួកគាត់ផង។

ក៖ អូ! បងស្រីមិនដែលបានឃើញមុខពួកគាត់ទេ! ហ្នឹងហើយ ព្រោះអីបងស្រីផុតសម័យពលពតហើយបានបងកើត។ ហើយអញ្ចឹងសំរាប់បងស្រី តើបងស្រីមាននៅចាំឈ្មោះជីដូនជីតាខាងឪពុករបស់បងស្រីទេ?

ខ៖ ជីដូនជីតាខាងឪពុករបស់ខ្ញុំគាត់ឈ្មោះ តា ជា យាយ គឹម។

ក៖ តា ជា យាយ គឹម ! ហើយអញ្ចឹង តើជីដូនជីតាឪពុករបស់បងស្រីពួកគាត់បានកើតនៅពេលណា បងស្រីមាននៅចាំទេ?

ខ៖ អត់ចាំទេ។

ក៖ អត់ចាំទេ​ បងស្រី!

ខ៖ គ្រាន់តែដឹងថាគាត់នៅខាងភូមិក្រពើសារនឹងដែរ។

ក៖ អូ! ពួកគាត់នៅភូមិក្រពើសារនឹងដែរ អញ្ចឹងមានន័យថា ពួកគាត់មានស្រុកកំណើតនៅភូមិ ក្រពើសារនឹងដែរ។ ហើយអញ្ចឹង សំរាប់ជីដូនជីតាខាងឪពុករបស់បងស្រី តើពួកគាត់បានស្លាប់នៅពេលណា បងស្រីមាននៅចាំទេ?

ខ៖ អត់បានដឹងទេ។

ក៖ អត់បានដឹងទេ បងស្រី! ហើយអញ្ចឹង តើជីដូនជីតាខាងឪពុករបស់បងស្រីពួកគាត់បានស្លាប់នៅកន្លែងណា បងស្រីបានដឹងទេ?

ខ៖ ពួកគាត់បានស្លាប់ពីជំនាន់ពលពតដូចគ្នា គេយកទៅវាយចោលដូចគ្នា។

ក៖ អូ! គេយកទៅវាយចោលនៅភូមិក្រពើសារនឹងដែរ?

ខ៖ ចា៎!  
ក៖ ហើយអញ្ចឹង សំរាប់ជីដូនជីតាខាងឪពុករបស់បងស្រី​ បងស្រីអត់ដែលបានជួបពួកគាត់ដែរ?

ខ៖ មិនដែលឃើញទេ មិនដែលបានឃើញមិនបានជួបផង។

ក៖ តាំងពីបងស្រីកើតមកមិនដែលបានឃើញសោះតែម្តង។ ហើយអញ្ចឹង សំរាប់បងស្រី ហើយនឹងក្រុមគ្រួសាររបស់បងស្រីបានរស់នៅក្នុងខេត្តនេះអស់រយៈពេលប៉ុន្មានឆ្នាំហើយ បងស្រី?

ខ៖ ខ្ញុំរស់នៅតាំងពីតូច តាំងពីកើតមករស់នៅនឹងតែម្តង។

ក៖ អូ! តាំងពីកើតមក បងស្រីរស់នៅនឹងតែម្តង។ ហើយអញ្ចឹង សំរាប់បងស្រីមានសាច់ញាតិដទៃរស់នៅក្រៅប្រទេសខ្មែរទេ បងស្រី?

ខ៖ អត់មានទេ។

ក៖ ហើយអញ្ចឹងសំរាប់ស្វាមីរបស់បងស្រី តើគាត់មានឈ្មោះអ្វីដែរ បងស្រី?

ខ៖ ស្វាមីរបស់ខ្ញុំគាត់ឈ្មោះ យ៉ូ យ៉េន។

ក៖ ហើយអញ្ចឹង តើបងស្រីបានរៀបអាពាហ៍ពិពាហ៍ជាមួយគាត់នៅពេលណាដែរ បងស្រី?

ខ៖ អត់បានរៀបអាពាហ៍ពិពាហ៍ទេ។

ក៖ អូ! អត់បានរៀបអាពាហ៍ពិពាហ៍ទេបងស្រី។ តែបងស្រីមានបានសែនប្រេនទេ បងស្រី?

ខ៖ នៅឆ្នាំពីរពាន់ដប់បួន។

ក៖ អូ! នៅឆ្នាំពីរពាន់ដប់បួន! ហើយអញ្ចឹងសំរាប់បងស្រី នៅពេលរៀបចំសែនប្រេនជាមួយគាត់នឹង តើបងស្រីមានអាយុប៉ុន្មានឆ្នាំហើយ បងស្រី?

ខ៖ ខ្ញុំអាយុសាមសិបប្រាំឆ្នាំ។

ក៖ អូ! បងស្រីអាយុសាមសិបប្រាំឆ្នាំ! អញ្ចឹងបងស្រីទើបតែរៀបដែរ​ បងស្រី។

ខ៖ ទើបរៀបបានបួនប្រាំឆ្នាំ។

ក៖ ហើយអញ្ចឹង ពេលដែលរៀបចំសែនប្រេននឹង តើរៀបចំឡើងដោយឪពុកម្តាយ ឬមួយរៀបចំឡើងដោយខ្លួនឯង?

ខ៖ រៀបចំឡើងដោយខ្លួនឯង។

ក៖ ហើយអញ្ចឹង ពេលដែលរៀបចំសែនប្រេននឹង តើមានថ្លៃជំនួនថ្លៃអីទេ បងស្រី?

ខ៖ មានមួយលានរៀល។

ក៖ ហើយអញ្ចឹងសំរាប់បងស្រី តើបងស្រីបានជួបជាមួយបងប្រុសលើកដំបូងនៅកន្លែងណាដែរ បងស្រី?

ខ៖ ខ្ញុំជួបជាមួយគាត់ដំបូននៅក្នុងស្រុកក្នុងភូមិនឹង។

ក៖ ហើយអញ្ចឹងធ្លាប់ស្គាល់គ្នាពីមុនដែរ ឬអត់ទេ បងស្រី?

ខ៖ ស្គាល់ ធ្លាប់ស្គាល់គ្នាពីមុនមក។

ក៖ អូ! បងស្រីធ្លាប់ស្គាល់គ្នាពីមុនមកដែរ។ ហើយអញ្ចឹង សំរាប់បងស្រីហើយនឹងបងប្រុសមានកូនចំនួនប៉ុន្មាននាក់ហើយ បងស្រី?

ខ៖ ខ្ញុំចាប់ផ្តើមចាប់ដៃគ្នាទើបមានកូនម្នាក់ទេ តែសំរាប់ប្តីមុនខ្ញុំមានកូនពីរនាក់។

ក៖ អូ! អញ្ចឹងសំរាប់បងស្រីមានប្តីមុនមួយទៀត។ ហើយអញ្ចឹង តើបងស្រីមានកូនជាមួយប្តីមុនចំនួនប៉ុន្មាននាក់ដែរ បងស្រី?

ខ៖ ខ្ញុំមានកូនពីរនាក់។

ក៖ ហើយអញ្ចឹងសំរាប់ស្វាមីមុនរបស់បងស្រី តើគាត់មានឈ្មោះអ្វីដែរ​ បងស្រី?

ខ៖ ស្វាមីមុនរបស់ខ្ញុំគាត់ឈ្មោះ យ៉ូ នឿន។

ក៖ ហើយអញ្ចឹង តើបងស្រីបានរៀបអាពាហ៍ពិពាហ៍ជាមួយប្តីមុននៅពេលណាដែរ បងស្រី?

ខ៖ ពេលឆ្នាំបោះឆ្នោតដំបូង ហើយឥលូវកូនខ្ញុំអាយុដប់ប្រាំឆ្នាំហើយ។

ក៖ អូ! កូនរបស់បងស្រីអាយុដប់ប្រាំឆ្នាំហើយ អញ្ចឹងបងស្រីបានរៀបការជាមួយគាត់នៅក្នុងឆ្នាំមួយពាន់ប្រាំបួនរយកៅសិបបី។ ហើយអញ្ចឹង ពេលដែលបងស្រីរៀបការជាមួយគាត់ឆ្នាំកៅសិបបីនឹង តើបងស្រីមានអាយុប៉ុន្មានឆ្នាំហើយ បងស្រី?

ខ៖ ខ្ញុំអាយុដប់ប្រាំបីឆ្នាំហើយ។

ក៖ អូ! បងស្រីអាយុដប់ប្រាំបីឆ្នាំហើយ។ ហើយអញ្ចឹង បងស្រីមានកូនជាមួយគាត់ចំនួនពីរនាក់ ហើយអញ្ចឹង តើកូនទាំងពីរនាក់នឹង មានឈ្មោះអ្វីដែរ​ បងស្រី?

ខ៖ ឈ្មោះស៊ីណា ហើយនឹងឈ្មោះនិត។

ក៖ ឈ្មោះស៊ីណា ហើយនឹងឈ្មោះនិត។ កូនស្រីទាំងពីរនាក់ ឬក៏ម៉េចដែរ បងស្រី?

ខ៖ ប្រុសទាំងពីរនាក់។

ក៖ អូ! ប្រុសទាំងពីរនាក់ ឈ្មោះស៊ីណា ហើយនឹងឈ្មោះ និត។ ហើយអញ្ចឹង កូនដែលបងស្រីមានជាមួយស្វាមីក្រោយនឹង តើគាត់មានឈ្មោះអ្វីដែរ បងស្រី?

ខ៖ ឈ្មោះ ធីបេត។

ក៖ ឈ្មោះ ធីបេត! ហើយអញ្ចឹង តើគាត់ប្រុសដែរ មែនទេ បងស្រី?

ខ៖ ប្រុសដែរ។

ក៖ អូ! អញ្ចឹង បងស្រីបានកូនប្រុសចំនួនបីនាក់ហើយ។

ខ៖ ចា៎!

ក៖ ហើយអញ្ចឹង សំរាប់រាល់ថ្ងៃនឹងកូនទាំងពីរនាក់នឹង រស់នៅជាមួយគ្នាទាំងអស់ ឬក៏ម៉េចដែរ?

ខ៖ រស់នៅជាមួយគ្នាបានតែពីរនាក់ទេ មួយទៀតចេញទៅធ្វើការ។

ក៖ ហើយអញ្ចឹង តើគាត់ធ្វើការនៅកន្លែងណាដែរ បងស្រី?

ខ៖​ ធ្វើការនៅក្រុងកំពង់សោម។

ក៖ អូ! នៅក្រុងកំពង់សោម។ ហើយអញ្ចឹង តើគាត់ធ្វើការផ្នែកអីគេដែរ បងស្រី?

ខ៖ ផ្នែកខាងវាយប្លង់ថង់ផ្លាស្ទិច ដូចជាបងឯងត្រូវការផ្លាកអីមួយអញ្ចឹង វាយក្រដាសផ្លាកនឹងដាក់ឈ្មោះយីហោចឹងទៅ។

ក៖ អូ! អញ្ចឹងគាត់នៅខាងរោងពុម្ព។ ហើយអញ្ចឹងសំរាប់បងស្រី តើបងស្រីធ្លាប់មានអនុស្សាវរីយ៍អីល្អៗជាមួយកូនទេ បងស្រី?

ខ៖ មាន ដូចជាដេកប្រលែងគ្នាចឹង និយាយធម្មតាចឹង មិនដែលជេរប្រចោលអីទេ ហៅកូនតែ អាវ៉ា អាអូននឹង។

ក៖ ហើយអញ្ចឹងសំរាប់បងស្រីចេះអាននឹងសរសេរអក្សរខ្មែរទេ បងស្រី?

ខ៖ អត់បានចេះផង​ រៀនដែរ តែរៀនមិនបានចេះ។

ក៖ ហើយអញ្ចឹង សំរាប់បងស្រីចេះនិយាយភាសាផ្សេងក្រៅពីភាសាខ្មែរទេ បងស្រី?

ខ៖ ចេះតែភាសាខ្មែរមួយមុខ។

ក​​​​​​​​​​​​​​​​​​​​៖ ចេះតែភាសាខ្មែរមួយមុខទេ! ហើយអញ្ចឹង តើបងស្រីបានរៀនដល់ថ្នាក់ទីប៉ុន្មានដែរ បងស្រី?

ខ៖ រៀនបានត្រឹមថ្នាក់ទីបួន តែមួយជំនាន់នឹងមានវីដេអូ ដេកមើលតែវីដេអូមិនដែលបានទៅរៀន។

ក៖ ហើយអញ្ចឹង កាលបងស្រីរៀនដល់ថ្នាក់ទីបួននឹង តើបងស្រីរៀននៅសាលាណាដែរ បងស្រី?

ខ៖ រៀននៅសាលាបឋមសិក្សាដំរិល។

ក៖ អូ! សាលាបឋមសិក្សាដំរិលយើងនឹងហ៎! ហើយអញ្ចឹង តើបងស្រីមានមិត្តភក្តិស្និតស្នាលដែលធំធាត់មកជាមួយគ្នាទេ បងស្រី?

ខ៖ មាន។

ក៖ ហើយអញ្ចឹងសំរាប់មិត្តភក្តិសិ្នតស្នាលរបស់បងស្រី តើគាត់មានឈ្មោះអ្វីដែរ បងស្រី?

ខ៖ គាត់រស់នៅដំរិល តែខ្ញុំភ្លេចឈ្មោះគាត់ហើយ។

ក៖ ហើយអញ្ចឹង សំរាប់សព្វថ្ងៃនេះ តើគាត់មានអាយុប៉ុន្មានឆ្នាំហើយ បងស្រី?

ខ៖ គាត់មានអាយុប្រហែលជាសាមជាងដូចខ្ញុំដែរហើយ គាត់ឈ្មោះរ៉ាន់។

ក៖ អូ! គាត់ឈ្មោះរ៉ាន់។ គាត់អាយុសាមជាងប្រហែលសាមប្រាំបីដែរហើយ។ ហើយអញ្ចឹង តើបងស្រីចូលចិត្តធ្វើអ្វីខ្លះជាមួយមិត្តភក្តិស្និតស្នាលរបស់បងស្រី?

ខ៖ ជំនាន់នឹងចូលចិត្តលេងលោតលេងអីនឹង ទៅរៀននឹងលេងតែលោត មានបានអី បានតែលេងលោត អក្សរមិនបានរៀនផង ល្ងោចដើរមើលវីដេអូ ហូបបាយហើយដើរមើលវីដេអូគ្មានបានការអី។

ក៖ ហើយអញ្ចឹង សំរាប់រាល់ថ្ងៃ តើបងស្រីមានធ្វើស្រែចំការទេ បងស្រី?

ខ៖ ខ្ញុំអត់មានដីអត់មានអីផង។

ក៖ អត់មានទេបងស្រី! ហើយអញ្ចឹង សំរាប់សព្វថ្ងៃនេះ តើបងស្រីធ្វើអ្វីដែរសំរាប់ចិញ្ចឹមជីវិត?

ខ៖ ជីវិតរបស់ខ្ញុំលក់តែលៀស។

ក៖ ហើយអញ្ចឹង សំរាប់ជីវិតរបស់បងស្រីតាំងពីក្មេងរហូតមកដល់ពេលនេះ តើបងស្រីគិតថាជីវិតរបស់បងស្រីមានការផ្លាស់ប្តូរទេបងស្រី?

ខ៖ គិតដែរតើ តែវាអត់ទាន់មានបានផ្លាស់ប្តូរ ចង់គិតថា ចាស់ទៅមុខទៀតវាមានសំណាងអី ដូចថាមានផ្ទះធំទ្រនំខ្ពស់ មិនបាច់ធំប៉ុន្មានទេ ថាប្រាំម៉ែត្រទៅប្រាំមួយទៅបានហើយ។

ក៖ តែសំរាប់សព្វថ្ងៃនេះអត់ទាន់មានការផ្លាស់ប្តូរទេ។

ខ៖ អត់ទាន់មាន នៅទទេស្អាត នៅតែជីវិតជូរចត់ដដែល។

ក៖ ហើយអញ្ចឹងសំរាប់ម្ហូបវិញ តើបងស្រីចូលចិត្តហូបម្ហូបអ្វីជាងគេ បងស្រី?

ខ៖ ចូលចិត្តបន្លែស្រស់បន្លែតាមភូមិ មិនដែលបានទៅទិញតាមផ្សាទេ ត្រីទៅ អីទៅ មិនដែលមានលុយទៅទិញ ខ្ញុំរស់នៅនឹងមានប្តីមែន ប៉ុន្តែមានឈ្មោះតែប្តីទេតែរស់នៅឯកោរដដែល។

ក៖ ហើយអញ្ចឹង សំរាប់ល្បែងប្រជាប្រិយខ្មែរដូចជា បោះឈូង បោះអង្គញ់ ទាញព្រ័ត្រអី តើបងស្រីមានចូលចិត្តលេងល្បែងណាមួយទេ បងស្រី?

ខ៖ លេងនឹងគេដែលតើ ចូលទៅលេងបោះឈូង ទាញព្រ័ត្រ សប្បាយនឹងគេនឹងឯងនៅនឹងវត្តនឹងខែបុណ្យខែទាន។

ក៖ ហើយអញ្ចឹងសំរាប់បទចម្រៀងវិញ តើមានបទចម្រៀងណាដែលបងស្រីចូលចិត្តស្តាប់ទេ បងស្រី?

ខ៖ ខ្ញុំចូលចិត្តបទចម្រៀងពីរវ៉ុល បទទុំទាវមួយវ៉ុលទៅ ហើយបទម៉ាក់ថឹងមួយវ៉ុលទៅ ចូលចិត្តជាងគេ។

ក៖ ហើយអញ្ចឹង តើនៅក្នុងក្រុមគ្រួសាររបស់បងស្រីមាននរណាម្នាក់ដែលគាត់ចេះលេងឧបករណ៍ភ្លេងទេ បងស្រី?

ខ៖ អត់ដែលមានផង។

ក៖ ហើយអញ្ចឹង តើផ្ទះរបស់បងស្រីមានលក្ខណៈយ៉ាងដូចម្តេចដែរ ពេលដែលបងស្រីនៅតូចៗ?

ខ៖ ផ្ទះខ្ញុំនៅតូចៗផ្ទះទាមជាប់ដី។

ក៖ ហើយអញ្ចឹងផ្ទះតូចនឹង តើនរណាគេបានធ្វើដែរ​ បងស្រី?

ខ៖ ឪពុកម្តាយរបស់ខ្ញុំគាត់ជាអ្នកធ្វើ។

ក៖ ឪពុកម្តាយរបស់បងស្រីគាត់ជាអ្នកធ្វើ! ហើយអញ្ចឹងសំរាប់ឪពុកម្តាយរបស់បងស្រី តើគាត់បានសំភារៈនឹងមកពីណាដែរ បងស្រី?

ខ៖ កាលនោះដើមដូង មិនដែលបានឈើធ្វើទេដើមដូងដើមត្នោត ដើរច្រូតដើមកក់យកមកក្រងប្រក់ទៅ ធ្វើទ្រនើរដេកទៅ រហូតដល់ឆ្នាំពីរពាន់បានធ្លាក់ទៅដីអស់លែងនៅផ្ទះនឹងទៅ។

ក៖ ហើយអញ្ចឹងសំរាប់ផ្ទះនឹង តើនរណាគេជាអ្នកបង្រៀនអោយឪពុកម្តាយរបស់បងស្រីធ្វើដែរ ឬមួយគាត់ចេះធ្វើដោយខ្លួនឯង?

ខ៖ តាគាត់ជាអ្នកបង្រៀនបង្ហាត់អោយគាត់ធ្វើ ពីដើមឡើយរៀងធំ ដល់ពេលធំធ្លាក់មកតូច ធ្លាក់មកតូចធ្លាក់មកដល់ដី ផ្ទះនឹងតាំងពីខ្ពស់រហូតមកដល់ដី ខ្ញុំដឹងក្តីឡើងផ្ទះនៅនឹងដីតែម្តង។

ក៖ ហើយអញ្ចឹង សំរាប់បងស្រីមានជំនាញដែលបន្តវេនពីក្រុមគ្រួសារដូចជា វេញវល្លិ៍ផ្តៅ ឬជំនាញធ្វើស្ករត្នោត ត្បាញក្រមាត្បាញអីទេ បងស្រី?

ខ៖ ខ្ញុំអត់បានរៀនជំនាញអីទេ តែគ្រាន់តែបានស្នងគាត់នឹងបានលក់ដូរ ដើមឡើយគាត់ទូលលក់ដូរ តែមកដល់បច្ចុប្បន្នខ្ញុំ ខ្ញុំបានបន្តដំណែងគាត់នឹងបានលក់ដូរដូចជា លៀស អាកោរ ពងទាកូន ដើរលក់តិចៗទៅ គេចេះតែទិញ គ្រាន់បានចិញ្ចឹមកូនចិញ្ចឹមចៅ។

ក៖ ហើយអញ្ចឹងសំរាប់បងស្រី តើបងស្រីមានពេលដែលលំបាកជាងគេនៅក្នុងជីវិតទេ បងស្រី?

ខ៖ ខ្ញុំមានពេលដែលលំបាកជាងគេ ពេលដែលខ្ញុំពោះធំដំបូង នោះមិនអីទេនៅជួបជុំគ្នា គ្រាន់តែហូបព្រឹកខ្វះល្ងោច ខ្វះល្ងាចទៅកើតខ្ចីគេមក ប៉ុន្តែមកដល់បច្ចុប្បន្នកូនខ្ញុំនឹងវាគ្រប់ខែ មិនដឹងរឿងថាគ្រប់ខែ យើងមិនដឹងថាវាកើតនៅថ្ងៃណាខែណា ពីដើមឡើយយើងគ្មានលុយទៅពេទ្យអូសអេកូដូចសម័យឥលូវ ពេលយប់នោះខ្ញុំចិញ្ចឹមក្មួយខ្ញុំមួយដែរ ក្មួយរបស់ខ្ញុំនៅតូចខ្ញុំចិញ្ចឹមវាដល់វាជំទង់ពេលវាមានអាយុដប់ប្រាំឆ្នាំអញ្ចឹងទៅ ខ្ញុំក៏យកប្តីហើយពោះធំ ហើយដល់ជិតពេលគ្រប់ខែ ល្ងាចនឹង ម៉ោងបួនវាត្រូវកើត ខ្ញុំល្ងាចនឹងស្អីក៏គ្មានដែរ ប្រេងកាតក៏គ្មានអុដ អង្ករក៏អស់ហូប អាលុយក៏គ្មានចាយ មួយពេលល្ងាចនឹងហូបអស់ហើយ ពេលរួចទៅខ្ញុំក៏ប្រើកូនរបស់ខ្ញុំថា អាអូនឯងទៅទិញប្រេងកាតយកមកដុតតិចមកអត់មានអីដុតទេ ហើយវាឆ្លើយមកថា មិនបាច់ទេយើងគ្មានកូនចៅតូចតាចផង ដេកដល់ព្រឹកទៅ ទទួលដល់ព្រឹកម៉ោងបួននឹងវាឈឺពោះ ពេលដែលកូនខ្ញុំទីមួយវាកើតចេញមកនឹង ខ្ញុំអត់មានអីទទេស្អាត សូម្បីតែលុយខ្មែរមួយរយនឹងក៏ខ្ញុំអត់មានផង ហើយអង្ករអត់មានហូបទៀត​ មួយជំនាន់នោះពិបាកខ្លាំងណាស់ តែទទួលបងជីដូនមួយនឹងគាត់អ្នកមាន គាត់ជាអ្នកលក់ ដល់ពេលគាត់អ្នកលក់គាត់ដឹងថាយើងនឹងវាពិបាកគាត់ចេះតែយកមកអោយមកចាំដល់ថ្ងៃណាយើងមានលុយគាត់យកវិញទៅ កើតហើយព្រលឹមឡើងប្តីរបស់ខ្ញុំគាត់មកពីស្រុកលើបានលុយប្រាំពីរម៉ឺនខ្មែរយកមកអោយឆ្លងទន្លេនឹងទៅ គ្រាន់តែឆ្លងទន្លេបានប៉ុន្មាន បីបួនប្រាំខែនឹងគេក៏ទៅបាត់រហូតមកដល់សព្វថ្ងៃនឹងទៅ មិនដឹងរត់ មិនដឹងជារបួស មិនដឹងជាទៅដល់ណាដល់ណី ខ្ញុំនឹងចិញ្ចឹមកូនពិបាក ស៊ីអត់ស៊ីឃ្លានដកស្ទូងលក់លៀស អោយតែបានមកមានកូនមានយាយមានក្មួយនៅ យាយក៏នៅនឹង ហើយក្មួយក៏នៅនឹង ខ្លួនខ្ញុំហើយនឹងម៉ែនឹងចេះតែទៅហើយ បានជំនេញក៏ខាតក៏ដោយ គ្មានខានមួយថ្ងៃណាទេអោយបានមកហូបចុកទាំងអស់គ្នា តែគ្រាន់តែជំនាន់នឹងវាអត់មានជំពាក់គេដូចជំនាន់ឥលូវ បានមួយម៉ឺនចាយពីរពាន់ចឹងទៅ ហើយស្អែកនឹងមួយពាន់ប្រាំទៀតទៅ កូនទីមួយនឹងកំសត់មែនទែនតែម្តងគ្មានអីសោះម៉ង។

ក៖ ហើយអញ្ចឹងសំរាប់បងស្រីធ្លាប់មានបទពិសោធន៍ល្អៗដូចជារៀបការកូន ឬបុណ្យទានអីទេ បងស្រី?

ខ៖ ខ្ញុំមានបុណ្យទានខ្ញុំធ្វើជាមួយម្តាយរបស់ខ្ញុំ ខ្ញុំធ្វើអស់ចិត្តអស់ចង់ សូម្បីតែខ្ញុំគ្មានលុយក៏ខ្ញុំធ្វើ អោយម្តាយរបស់ខ្ញុំបានរហូត តាំងពីខ្មោចឪពុករបស់ខ្ញុំរហូតមកដល់ម្តាយរបស់ខ្ញុំ ធ្វើបុណ្យប្រាំប្រាំមួយដងហើយតែគ្រាន់តែមិនធំទេ សង្ឃទានអីហៅបងប្អូនតិចតួចមក បងប្អូនជួយទៅ ខ្លួនឯងខ្លះទៅរួចមួយពេលៗទៅ។

ក៖ ហើយអញ្ចឹង តើពេលបងស្រីនៅក្មេងបងស្រីធ្លាប់សង្ឃឹមថាពេលបងស្រីធំឡើងបងស្រីចង់ធ្វើអ្វីមួយទេ បងស្រី?

ខ៖ ខ្ញុំចង់ ខ្ញុំចង់ថាបើខ្ញុំចេះ បើខ្ញុំរៀនចេះអក្សរ ខ្ញុំចង់ធ្វើការដូចគេដូចឯងដែរ តែខ្ញុំរៀនមិនចេះ។

ក៖ ហើយអញ្ចឹង បើសិនជាបងស្រីចង់ផ្តាំផ្ញើរទៅកាន់កូនចៅជំនាន់ក្រោយ តើបងស្រីចង់ផ្តាំផ្ញើរអ្វីខ្លះដែរ បងស្រី?

ខ៖ ចង់ផ្តាំផ្ញើរថាអោយវាខំប្រឹងរៀនអោយបានជ្រៅជ្រះ កុំអោយវាល្ងង់ខ្លៅដូចខ្ញុំអញ្ចឹង ពិបាកណាស់រៀបនឹងចង់ធ្វើគេរកអ្នកចេះ យើងអត់ចេះបានតែប្រើកំលាំងបាយ អត់មានចេះអី នឹងកូនខ្ញុំអាធំនឹងក៏រៀនមិនចេះដែរវាទៅប្រើកំលាំងបាយដែរ អញ្ចឹង ខ្ញុំផ្តាំអោយកូនចៅទាំងអស់គ្នាអោយប្រឹងរៀន​ ជៀសវាងពីអាការងារជក់ថ្នាំញៀនកុំអោយមានប៉ះពាល់។

ក៖ ចុងក្រោយ អរគុណច្រើនសំរាប់ពេលវេលាដែលបងស្រីបានអោយខ្ញុំសម្ភាសន៍អំពីខ្សែជីវិតរបស់បងស្រី ហើយអញ្ចឹង ចុងក្រោយខ្ញុំសូមជូនពរបងស្រី សូមអោយបងមានសុខភាពល្អ មានកំលាំង មាំមួន មានប្រាជ្ញាវៀងវៃ ហើយជៀសផុតពីជម្ងឺទាំងឡាយ ហើយសូមជូនពរដល់កូនចៅបងផងដែរ ថាពួកគាត់មានសុខភាពល្អ ជៀសផុតពីជម្ងឺទាំងឡាយ ហើយសូមជូនពរបងអោយគ្រប់ការងារ មុខរបររកស៊ីរបស់បងស្រីចេះតែជោគជ័យរហូត អោយលក់ដាច់តាមផ្លូវរហូត។ អរគុណច្រើនបងស្រី។

សង្ខេប៖ បងស្រី ស៊ឹម ស្រេង គាត់មានអាយុសាមសិបប្រាំបួនឆ្នាំ ហើយគាត់បានកើតនៅភូមិ ក្រពើសារ ឃុំដំរិស ស្រុកអូររាំង ខេត្តត្បូងឃុំ។ គាត់មានបងប្អូន​ចំនួនចំនួនប្រាំបីនាក់ ហើយគាត់ជាកូនទីប្រាំបី។ ម្តាយរបស់គាត់ជាមនុស្សល្អណាស់ ហើយគាត់បានធ្វើការងារយ៉ាងខ្លាំងដើម្បីចិញ្ចឹមកូនចៅរបស់គាត់ ហើយសំរាប់ឪពុករបស់គាត់ល្អប៉ុន្តែគាត់មិនសូវបានជួយម្តាយរបស់គាត់ដើម្បីចិញ្ចឹមកូនចៅទេ។ នៅឆ្នាំមួយពាន់ប្រាំបួនរយកៅសិបបី នៅពេលគាត់មានអាយុដប់ប្រាំបីឆ្នាំ ហើយគាត់បានរៀបការជាមួយប្តីទីមួយរបស់គាត់ហើយគាត់មានកូនប្រុសចំនួនពីរនាក់ ហើយនៅក្នុងឆ្នាំពីរពាន់ដប់បួនគាត់បានសែនប្រេនយកប្តីមួយទៀតហើយមានកូនប្រុសម្នាក់។ នៅក្នុងជីវិតរបស់គាត់មានការលំបាកច្រើនតែពេលដែលគាត់ពិបាកជាងគេនៅពេលគាត់កើតកូនទីមួយរបស់គាត់។